Karina Lorentzen Dehnhardt (SF), 2011-05-30:
... og jeg kan se af svarene til selve lovforslaget, at man heller ikke kan garantere, at det ikke skal anvendes på lige præcis de her dele.
Faktisk er det ikke diskvalificerende i sig selv at være medlem af en rockerklub eller at være bandemedlem, så det betyder jo i virkeligheden, at stort og småt vil kunne blive omfattet af den her ordning.
Jeg noterer mig også, at der i weekenden har været kritik af forslaget, bl.a. fra Kriminalforsorgsforeningen, som mener, at sagsbehandlingen bliver ukvalificeret.
Jeg vil nok være tilbøjelig til at give dem ret.
Hvad nu, hvis en indsat skal løslades allerede efter 2 måneder og der i det forløb også har været varetægtsfængsling?
Hvordan kan man overhovedet nå at lægge nogle fornuftige handlingsplaner, nogle ordentlige løsladelsesplaner, som sikrer, at det her kommer til at fungere fornuftigt, når løsladelsen kommer?
Jeg synes, det er grotesk, at man i den ene ende strammer mere og mere på straffeskruen, mens man i den anden ende skubber flere og flere ud af fængslerne, fordi der ikke er pladser.
Belægget er på 100,5 pct., og jeg har ikke set nogen løsninger fra justitsministeren endnu, som er holdbare.
Faktisk har vi kun set en prognose for 2011.
Det har vi ikke fået et svar på.
Svaret er, at man ikke har råd til at bygge fængsler, og at man gerne vil have det her til udadtil at se ud, som om man har en hård og konsekvent retspolitik, men indadtil bliver virkeligheden, at fængslerne kommer til at løslade flere efter halv tid.
Jeg synes, det er en noget forpjusket retspolitik, som regeringen her har tilbage, og jeg vil da godt opfordre regeringens ordførere til at komme på talerstolen og redegøre for, hvad pokker meningen med det her er.
SF vil stemme gult til det her forslag, fordi intentionen kan være fornuftig nok, nemlig at vi motiverer indsatte, men vi synes bestemt, at forudsætningerne for det mangler her, og vi vil ikke være med til at blåstemple regeringens politik på det her område.
Normalt kan det jo være et fornuftigt princip at forsøge at holde i hvert fald småkriminelle ude af fængslerne.
Vi har masser af rapporter, som dokumenterer, at det er rigtig skidt at sidde lang tid i fængsel.
Man bliver dårligere til at klare sig, der er større sandsynlighed for, at man havner i kriminalitet igen, man får nye kriminelle venner, og man lærer nye kriminelle fif.
Derfor kan det være rigtig fornuftigt at prøve at holde en gulerod op for de indsatte, så de bliver motiveret til at gøre en ekstra indsats for at holde sig ude af kriminalitet og blive løsladt før tid.
Jeg ville til enhver tid støtte det her forslag, hvis det var lige præcis den motivation, der lå bag det.
Men det her forslag er jo ikke motiveret af et brændende ønske om mere resocialisering, bedre uddannelse, bedre behandling og et tilsyn, som fungerer i forhold til de indsatte.
Det her forslag er motiveret af én ting, nemlig manglende fængselspladser og slet ikke af det resocialiseringshensyn, som jeg synes skulle bære det her.
Intet sted er der sat penge af til mere tilsyn, og når potentialet er 1.300 mennesker og regeringen skønner, at 400-500 af dem vil blive løsladt på halv tid, må vi jo formode, at der vil være behov for markant mere tilsyn, end der er i dag.
Det er der overhovedet ikke sat penge af til.
Jeg har selv besøgt Kriminalforsorgen i Frihed, og jeg ved, at de har et kæmpestort pres i forhold til at løse den opgave.
Jeg kan frygte, at tilsynene fremover vil blive noget makværk, at der vil blive forsvindende få samtaler, og at det ikke vil blive den fornuftige opfølgning, som vi ved der skal til.
I virkeligheden vil det sige, at vi skubber folk ud over kanten igen og ind i kriminalitet.
Der er heller ikke sat penge af til mere uddannelse og mere behandling, som er det, der skal sikre, at færre begår kriminalitet.
Jeg har hørt, at Vestre Fængsel har nedlagt deres to værksteder for at bruge lokalerne til fængselspladser.
Det vil sige, at der ud over en smule uddannelse ikke er nogen beskæftigelse i Vestre Fængsel på nuværende tidspunkt.
I Renbæk har man sparet 5.000 timer væk, man har bl.a. nedlagt en værkmesterstilling – det er også beskæftigelse – og jeg kan forestille mig, at der er lignende historier fra samtlige af Kriminalforsorgens institutioner.
Så jeg har svært ved at se, hvordan den arbejdstræning, man omtaler som den nye mulighed, kan være en reel mulighed.
Samtidig lægger man op til, at det også er o.k. at være selvstuderende i uddannelsesmæssig sammenhæng.
Det synes jeg ikke virker særlig ambitiøst på de indsattes vegne.
Så der er ingenting i det her forslag, som ligesom kan sikre, at vi får den gode og fornuftige udvikling.
Oven i købet fjerner man anklagemyndighedens skøn for de domme, der ligger under 8 måneder, og jeg kunne godt forestille mig, at kriminalforsorgen med de arbejdsvilkår, de har på nuværende tidspunkt, og med det store pres, hvor flere og flere indsatte bor to og to i cellerne, vil føle sig meget tilskyndet til at løslade på halv tid for at skaffe noget plads.
Hvem er det så, vi kommer til at lukke ud på den her måde?
Ja, alle de bløde er jo i virkeligheden allerede sorteret fra, fordi vi har fodlænke og samfundstjeneste, så blandt de domme, vi kommer til at se blive halveret her, vil der være nogle, der befinder sig i et spektrum, hvor det ikke længere er småting.